CELEX: C2005/182/81
Language: el
Date: 2005-07-23 00:00:00
Title: Υπόθεση Τ-216/05: Προσφυγή της εταιρίας Mebrom NV κατά της Επιτροπής των Ευρωπαϊκών Κοινοτήτων που ασκήθηκε στις 31 Mαΐου 2005

23.7.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 182/44
            
         Προσφυγή της εταιρίας Mebrom NV κατά της Επιτροπής των Ευρωπαϊκών Κοινοτήτων που ασκήθηκε στις 31 Mαΐου 2005
   (Υπόθεση Τ-216/05)
   (2005/C 182/81)
   Γλώσσα διαδικασίας: η αγγλική
   Η εταιρία Μebrom NV, εδρεύουσα στο Rieme-Ertvelde (Βέλγιο), εκπροσωπούμενη από τους C. Mereu και K. Van Maldegem, δικηγόρους, με τόπο επιδόσεων στο Λουξεμβούργο, άσκησε στις 31 Mαΐου 2005 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την από 11 Απριλίου 2005 απόφαση της Επιτροπής Α(05)4338 — D/6176·
            
         
               —
            
            
               να υποχρεώσει την Επιτροπή να χορηγήσει δωδεκάμηνη ποσόστωση στην προσφεύγουσα σύμφωνα με το άρθρο 7 του κανονισμού 2037/2000· και
            
         
               —
            
            
               να καταδικάσει την Επιτροπή σε όλα τα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα εισάγει μεθυλοβρωμίδιο (ΜΒr) στην Ευρωπαϊκή Ένωση. Το μεθυλοβρωμίδιο είναι ελεγχόμενη ουσία υπό την έννοια του κανονισμού (ΕΚ) 2037/2000 του Ευρωπαϊκού Κοινοβουλίου και του Συμβουλίου, της 29ης Ιουνίου 2000 (1). Με την παρούσα προσφυγή, η προσφεύγουσα ζητεί την ακύρωση της αποφάσεως της Επιτροπής περί απορρίψεως της αιτήσεώς της για τη χορήγηση ποσοστώσεως για την εισαγωγή μεθυλοβρωμιδίου την Ευρωπαϊκή Ένωση για σημαντικές χρήσεις για το έτος 2005.
   Προς στήριξη της προσφυγής της, η προσφεύγουσα ισχυρίζεται ότι η Επιτροπή της στέρησε το δικαίωμα χορηγήσεως 12μηνης ποσοστώσεως εισαγωγής για την εισαγωγή μεθυλοβρωμιδίου στην ΕΕ το 2005. Η προσφεύγουσα προβάλλει ότι η Επιτροπή εφήρμοσε προδήλως εσφαλμένως το εφαρμοστέο νομικό πλαίσιο. Σύμφωνα με την άποψη της προσφεύγουσας, η Επιτροπή παρέβη περαιτέρω το άρθρο 7 του κανονισμού 2037/2000 το οποίο, σύμφωνα με την προσφεύγουσα, της χορηγεί συγκεκριμένο δικαίωμα να λάβει 12μηνη ποσόστωση μεθυλοβρωμιδίου για το 2005. Η προσφεύγουσα ισχυρίζεται επίσης ότι η Επιτροπή υπερέβη την αρμοδιότητα που της απονέμει το άρθρο 7 του κανονισμού 2037/2000. Τέλος, η προσφεύγουσα υποστηρίζει ότι παραβιάστηκε η αρχή της ασφαλείας δικαίου αφού η Επιτροπή δεν θέσπισε ένα προβλέψιμο σύστημα ποσοστώσεων εισαγωγής για τους υπαγόμενους σ'αυτό, και ανέτρεψε τη νόμιμη προσδοκία της προσφεύγουσας περί χορηγήσεως ποσοστώσεως εισαγωγής βάσει του άρθρου 7 του κανονισμού 2037/2000, της ανακοινώσεως του Ιουλίου 2004 (2) της Επιτροπής προς τους εισαγωγείς, και του από 10 Δεκεμβρίου 2004 ηλεκτρονικού μηνύματος της καθής προς την προσφεύγουσα με το οποίο της επιβεβαίωνε ότι η ποσόστωσή της εισαγωγής για το 2005 επρόκειτο να της κοινοποιηθεί.
   
      (1)  ΕΕ L 244, σ. 1.
   
      (2)  Ανακοίνωση προς τους εισαγωγείς κατά το 2005 στην Ευρωπαϊκή Ένωση ελεγχόμενων ουσιών που καταστρέφουν τη στιβάδα του όζοντος στο πλαίσιο του κανονισμού (ΕΚ) αριθ. 2037/2000 του Ευρωπαϊκού Κοινοβουλίου και του Συμβουλίου για τις ουσίες που καταστρέφουν τη στιβάδα του όζοντος (ΕΕ 2004, C 187, σ. 11).